**Argumentarea necesității**

**cu privire la inițierea negocierilor asupra proiectului** Acordului de facilitate de credit dintre Republica Moldova și Agenția Franceză pentru Dezvoltare, în sumă de 40,0 mil. euro

1. **Descrierea contractului de împrumut de stat extern**
2. ***Informații generale***

La data de 10 februarie 2023, Ministerul Finanțelor a adresat Agenției Franceze pentru Dezvoltare să examineze posibilitatea acordării unui împrumut bazat pe politici de dezvoltare, în sumă de 120,0 mil. euro la condiții concesionale, în vederea implementării reformelor în domeniul energiei și silviculturii.

Astfel, la data de 15 mai 2023, a fost recepționat primul proiect al Acordului de facilitate de credit în sumă de 40,0 mil. euro de la partenerii francezi, condiționat de implementarea reformelor în domeniul energetic.

Reformele respective urmează să fie realizate în baza unei Matrice de politici („foaie de parcurs”) care cuprinde toate acțiunile ce urmează a fi realizate de Republica Moldova în perioada 2023-2028, 34 de condiționalități, divizate în 6 faze, propuse spre îndeplinire câte una per an. Iar Acordul vizat prevede finanțarea fazei nr. 1.

Acordul de facilitate de credit ce urmează a fi încheiat cu Agenția Franceză pentru Dezvoltare constituie un contract bilateral.

Acordul în cauză este constituit din 19 articole și 10 anexe, care conțin clauze privind condițiile financiare ale împrumutului, administrarea facilității, angajamentele care și le asumă părțile contractante etc.

1. ***Informaţii privind conţinutul contractului***

Scopul Acordului de facilitate de credit este finanțarea necesităților bugetului de stat în vederea implementării reformelor în infrastructura energetică, eficiența energetică, energia regenerabilă. Totodată, acesta va accelera tranziția la energia verde în Republica Moldova prin promovarea securității energetice și a dezvoltării durabile și rezistente la schimbările climatice, în conformitate cu cerințele acquis-ului UE și al Comunității Energiei, precum și angajamentele Republicii Moldova din acordurile internaționale majore, inclusiv Acordul de la Paris.

Acordul de facilitate de credit vine să implementeze unele prevederi ale Memorandumului de Înțelegere între Guvernul Republicii Moldova, reprezentat de Ministerul Finanțelor, Ministerul Energiei, Ministerul Mediului și Ministerul Muncii și Protecției Sociale și Agenția Franceză pentru Dezvoltare, care urmează a fi semnat în perioada 22-23 iunie, curent, și anume dezvoltarea sectorului energetic.

Amendarea Acordului de facilitate de credit vizat se va face doar în cazul în care ambele părți au convenit în scris asupra acestuia și va fi amendat conform acelorași proceduri ca și Acordul de facilitate de credit, iar termenul de valabilitate urmează să fie specificat în timpul negocierilor.

Acordul respectiv urmează a fi ratificat de către Parlamentul Republicii Moldova.

1. **Analiza de impact**
   * + 1. ***Aspectul politic, cultural și social:*** Proiectul Acordului de facilitate de credit, nu contravine politicii interne şi externe promovate de Republica Moldova. Totodată, acesta va spori relațiile cu partenerii francezi, ceea ce este un beneficiu la nivel internațional.
       2. ***Aspectul economic și de mediu:*** Proiectul Acordului de facilitate de credit nu conține prevederi care ar avea repercusiuni negative asupra economiei și mediului Republicii Moldova, dar din contra va finanța tranziția Republicii Moldova prin reforme la o economie verde și energie regenerabilă.
       3. ***Aspectul normativ:*** ProiectulAcordului de facilitate de credit în cauză este compatibil cu instrumentele internaţionale la care Republica Moldova este parte. Încheierea acestuia implică adoptarea unor Legi noi sau modificarea legislaţiei în vigoare în conformitate cu condiţionalităţile de politici stipulate în proiectul Acordului de facilitate de credit invocat.
       4. ***Aspectul instituțional și organizatoric:***În vederea realizării prevederilor prezentului Acord, va fi necesară instituirea unui Comitet de coordonare a Programului, care va fi compus din reprezentanți ai instituțiilor vizate în Memorandumul de înțelegere menționat anterior, și anume ai Ministerului Finanțelor, Ministerului Energiei, Ministerului Mediului, Ministerului Muncii și Protecției Sociale și ai Agenției Franceze pentru Dezvoltare.
       5. ***Aspectul financiar:*** ProiectulAcordului de facilitate de credit ce urmează a fi încheiat cu Agenția Franceză pentru Dezvoltare prevede contractarea unui împrumut în sumă de 40,0 mil. euro. Maturitate împrumutului este de 15 ani, inclusiv perioada de grație de 5 ani. Rambursarea împrumutului urmează a fi efectuată semianual în 20 de tranșe egale. Rata dobânzii va fi selectată în cadrul negocierilor între rata fixă a dobânzii sau rata flotantă (Euribor 6m+marja). Comisionul de angajament constituie 0,5% calculat din suma nedebursată calculat începând cu data semnării Acordului. Comisionul unic constituie 0,5% calculat din suma totală a împrumutului și se va achita la maxim 30 de zile de la data intrării în efectivitate a Acordului de facilitate de credit.

Împrumutul urmează a fi debursat într-o singură tranșă.

Cheltuielile de deservire a împrumutului dat urmează a fi efectuate din bugetul de stat.

Resursele financiare din împrumutul respectiv vor fi utilizate pentru finanțarea necesităților bugetului de stat.

**6. *Aspectul temporar.*** Acordul de facilitate de credit va intra în vigoare la data la care Agenția Franceză pentru Dezvoltare va confirma primirea opiniei legale emisă de Ministerul Justiției al Republicii Moldova și rămâne în vigoare și efect atâta timp cât orice sumă este restantă în temeiul prezentului Acord. Implementarea prevederilor Acordului vizat se va efectua până la finele anului 2023. Toate obligațiile menționate în Clauza 15.9 (Confidențialitate – Dezvăluirea informațiilor) rămân în vigoare pentru o perioadă de cinci ani de la ultima Dată de plată.

1. **Mandatul pentru negocieri (la solicitarea împuternicirilor pentru negocieri):**

În vederea negocierii proiectului Acordului de facilitate de credit dintre Republica Moldova și Agenția Franceză pentru Dezvoltare, în sumă de 40,0 mil. euro, va fi împuternicită delegația oficială în baza Hotărârii Guvernului Republicii Moldova.

Conducătorul delegației oficiale va fi dl Ion Gumene, Secretar de stat al Ministerului Finanțelor, care va fi desemnat să semneze toate actele aferente procesului de negociere. Din delegația oficială a Republicii Moldova vor face parte reprezentanți ai Ministerului Justiției, Ministerului Dezvoltării Economice și Digitalizării, Ministerului Finanțelor, Ministerului Energiei, Ministerului Mediului, Ministerului Muncii și Protecției Sociale, Ministerului Infrastructurii și Dezvoltării Regionale și Ministerului Afacerilor Externe şi Integrării Europene.

Scopul negocierilor este de a stabili textul final al Acordului, condițiile financiare la care este oferită facilitatea de credit, precum și pașii ulteriori în vederea realizării acțiunilor aferente Matricei de politici (Anexa 3B).

1. **Procedura negocierilor:**

Încheierea Acordului de facilitate de credit dintre Republica Moldova și Agenția Franceză pentru Dezvoltare, în sumă de 40,0 mil. euro, a fost înaintată de către Ministerul Finanțelor, în vederea finanțării necesităților bugetului de stat.

La momentul de față, sunt semnate alte două Acorduri de facilitate de credit între Republica Moldova și Agenția Franceză pentru Dezvoltare, în sumă totală de 75,0 mil. euro, care la fel au fost contractate sub formă de suport bugetar.

Negocierile Acordului vor fi purtate de către delegația oficială de negociatori condusă de dl Ion Gumene, Secretar de stat al Ministerului Finanțelor.

Negocierile vor avea loc în limba engleză.

Acordul de facilitate de credit invocat mai sus, va intra în vigoare la data la care Agenția Franceză pentru Dezvoltare va confirma primirea opiniei legale emisă de Ministerul Justiției al Republicii Moldova.

Reieșind din cele expuse, în temeiul art. 3 din Legea nr. 419/2006 cu privire la datoria sectorului public, garanţiile de stat şi recreditarea de stat, se propune spre examinare și avizare proiectul Hotărârii Guvernului Republicii Moldova cu privire la inițierea negocierilor asupra proiectului Acordului de facilitate de credit dintre Republica Moldova și Agenția Franceză pentru Dezvoltare, în sumă de 40,0 mil. euro.

**Secretar de stat Ion GUMENE**